Komission asetus (EY) N:o 2266/2000,

annettu 12 päivänä lokakuuta 2000,

kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä annetun asetuksen (ETY) N:o 3600/92 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2000/50/EY(2), ja erityisesti sen 8 artiklan 2 kohdan,

sekä katsoo seuraavaa:

(1) Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetussa komission asetuksessa (ETY) N:o 3600/92(3), sellaisena kuin se on viimeksi muutettuna komission asetuksella (EY) N:o 1972/1999(4), vahvistetaan säännöt sellaisten kaksi vuotta direktiivin 91/414/ETY tiedoksiantamisen jälkeen kaupan pidettävien 90 tehoaineen uudelleenarvioinnille, joiden uudelleenarviointia pidettiin ensisijaisena tehtävänä. Uudelleenarvioinnin järjestää komissio asetuksessa vahvistetulla yhteistyöohjelmalla, jossa jäsenvaltiot toteuttavat erityisiä tehtäviä yhteisön sääntelyn perustan muodostavista tieteellisestä ja teknisestä arvioinnista.

(2) Neuvoston direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28 päivänä helmikuuta 2000 annetussa komission asetuksessa (EY) N:o 451/2000(5) säädetään yksityiskohtaiset säännöt työohjelman toisen ja kolmannen vaiheen täytäntöönpanolle.

(3) Saadun kokemuksen mukaan päätös tehoaineen mahdollisesta lisäämisestä direktiivin liitteeseen I voidaan tehdä ainoastaan, jos tiedoksiantaja on osoittanut, että direktiivin 5 artiklassa tarkoitetut vaatimukset voivat täyttyä yhden tai useamman sellaisen valmisteen osalta, joka edustaa eräitä suositeltuja käyttötarkoituksia. Tämän vuoksi kaikki direktiivin liitteiden II ja III kussakin kohdassa vaadittavat tiedot on toimitettava suositelluista käyttötarkoituksista.

(4) Tähän mennessä useimmista tehoaineista toimitetut tiedot ovat olleet riittämättömiä. Jotta komissio voisi saada päätökseen näitä 90:tä tehoainetta koskevan työohjelman mahdollisimman nopeasti, on vahvistettava määräaika, jossa tiedoksiantajien on saatava valmiiksi asiakirjansa ottaen huomioon heinäkuun 1993 ja lokakuun 1996 välillä säädetyt yksityiskohtaiset tietovaatimukset.

(5) Arvioinnin ja päätöksenteon nopeuttamiseksi päätös tehoaineen mahdollisesta lisäämisestä direktiivin liitteeseen I olisi tehtävä toimitettujen tietojen perusteella eikä päätöksentekoa saisi enää lykätä. Tämän vuoksi uusien tutkimusten tekeminen voitaisiin hyväksyä ainoastaan, jos esittelevä jäsenvaltio pyytää komission suostumuksella tiedoksiantajia toimittamaan lisätietoja asiakirjojen selkeyttämiseksi, sanotun kuitenkaan rajoittamatta direktiivin 7 artiklan soveltamista.

(6) Tässä asetuksessa säädetyt toimenpiteet ovat pysyvän kasvinterveyskomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 3600/92 seuraavasti:

1) Lisätään 6 artiklan 2 kohdan b alakohdan loppuun ilmaisu seuraavasti:

"tiedoksiantajan on osoitettava, että direktiivin 5 artiklassa tarkoitettuja perusteita koskevat edellytykset voivat täyttyä eräitä käyttötarkoituksia edustavasta yhdestä tai useammasta valmisteesta toimitettujen tietojen perusteella;"

2) Lisätään 7 artiklan 4 kohdan ensimmäisen luetelmakohdan loppuun ilmaisu seuraavasti:

"määräpäivä on 25 päivä toukokuuta 2002, jollei komissio vahvista aikaisempaa määräpäivää tietylle tehoaineelle, lukuun ottamatta sellaisten pitkäaikaisten tutkimusten tuloksia, jotka esittelevä jäsenvaltio ja komissio ovat asiakirjojen tutkimisen yhteydessä todenneet tarpeellisiksi ja joiden ei oleteta olevan täysin valmiita määräpäivään mennessä, edellyttäen että toimitetut tiedot sisältävät todisteita siitä, että tällaisten tutkimusten tekemiselle on annettu valtuudet ja että niiden tulokset toimitetaan viimeistään 25 päivänä toukokuuta 2003. Jos esittelevä jäsenvaltio ja komissio eivät poikkeuksellisesti voi tunnistaa tällaisia tutkimuksia 25 päivään toukokuuta 2001 mennessä, muu määräpäivä voidaan vahvistaa tällaisten tutkimusten loppuun saattamiselle edellyttäen, että tiedoksiantaja toimittaa esittelevälle jäsenvaltiolle todisteet siitä, että tällaisten tutkimusten tekemiselle on annettu valtuudet kolmen kuukauden kuluessa tutkimuksen tekemistä koskevasta pyynnöstä, sekä tutkimusta koskevan pöytäkirjan ja kehityskertomuksen 25 päivään toukokuuta 2002 mennessä."

3) Lisätään 7 artiklan 4 kohdan loppuun ilmaisu seuraavasti:"Uusien tutkimusten tekemistä ei enää hyväksytä, sanotun kuitenkaan rajoittamatta direktiivin 7 artiklan soveltamista. Esittelevä jäsenvaltio voi komission suostumuksella pyytää tiedoksiantajia toimittamaan tarvittavat lisätiedot asiakirjojen selkeyttämiseksi.

Esittelevän jäsenvaltion on ilmoitettava komissiolle viipymättä tehoaineet, joiden tuloksia tai ensimmäisessä luetelmakohdassa tarkoitettuja tietoja ei ole toimitettu vahvistetussa määräajassa. Komissio päättää direktiivin 8 artiklan 2 kohdan viimeisen alakohdan mukaisesti olla lisäämättä tällaisia tehoaineita direktiivin liitteeseen I ja ilmoittaa syyt tähän. Jäsenvaltioiden on peruttava 25 päivään heinäkuuta 2003 mennessä tällaisia tehoaineita sisältävien kasvinsuojeluaineiden luvat."

4) Muutetaan 8 artiklan 1 kohdan c alakohta seuraavasti:

"toimitettava komissiolle mahdollisimman nopeasti ja kuuden kuukauden kuluessa vaadittujen tietojen vastaanottamisesta arvionsa asiakirjoista lisäyksenä komission jo toimittamaan arviointikertomukseen. Kertomus on esitettävä komission suosittelemassa muodossa pysyvässä kasvinterveyskomiteassa ja siinä on suositeltava

- joko sitä, että tehoaine lisätään direktiivin liitteeseen I, ja ilmoitettava lisäämistä koskevat vaatimukset,

- tai sitä, että tehoainetta ei lisätä direktiivin liitteeseen I, ja ilmoitettava syyt tähän."

5) Muutetaan 8 artiklan 3 kohta seuraavasti:"Sen jälkeen kun komissio on vastaanottanut 1 kohdassa tarkoitetun tiivistelmän ja kertomuksen, se toimittaa kertomuksen komitealle tutkimusta varten.

Ennen kuin komissio toimittaa asiakirjat ja kertomuksen komitealle, sen on annettava tiedoksiantajan kertomus tiedoksi jäsenvaltioille ja se voi järjestää neuvotteluja yhdestä tai useammasta jäsenvaltiosta tulevien jäsenvaltioiden asiantuntijoiden kanssa. Komissio voi neuvotella joidenkin tai kaikkien tehoaineiden tiedoksiantajien kanssa kyseistä tehoainetta koskevasta kertomuksesta tai sen osasta. Esittelevän jäsenvaltion on annettava kaikki tarpeellinen tekninen ja tieteellinen apu näiden neuvottelujen aikana.

Uusien tutkimusten tekemistä ei hyväksytä, sanotun kuitenkaan rajoittamatta direktiivin 7 artiklan soveltamista. Esittelevä jäsenvaltio voi komission kanssa käytyjen neuvottelujen jälkeen pyytää tiedoksiantajia toimittamaan asiakirjojen selkeyttämiseksi tarvittavat lisätiedot.

Rajoittamatta komission mahdollisuutta antaa ehdotuksia direktiivin 79/117/ETY liitteen muuttamisesta, sen jälkeen kun 7 artiklan 3 kohdassa tarkoitettu tutkimus on tehty, komissio esittää komitealle:

a) tehoaineen lisäämistä direktiiviin liitteeseen I koskevan direktiiviluonnoksen, jossa vahvistetaan soveltuvin osin edellytykset tällaiselle lisäykselle, sen määräaika mukaan luettuna; tai

b) direktiivin 8 artiklan 2 kohdan mukaista, kyseessä olevaa tehoainetta sisältävien kasvinsuojeluaineiden luvan peruuttamista koskevan jäsenvaltioille osoitetun päätösluonnoksen, jonka nojalla tehoainetta ei lisätä direktiivin liitteeseen I, ja siinä on ilmoitettava myös syyt lisäämättä jättämiseen."

6) Poistetaan 8 artiklan 4 kohta.

2 artikla

Tämä asetus tulee voimaan 1 päivänä marraskuuta 2000.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 12 päivänä lokakuuta 2000.

Komission puolesta

David Byrne

Komission jäsen

(1) EYVL L 230, 19.8.1991, s. 1.

(2) EYVL L 198, 4.8.2000, s. 39.

(3) EYVL L 366, 15.12.1992, s. 10.

(4) EYVL L 244, 16.9.1999, s. 41.

(5) EYVL L 55, 29.2.2000, s. 25.